राजस्‍थान उपचुनाव में कांग्रेस ने बाजी मार ली है। कांग्रेस अध्यक्ष (राजस्थान) सचिन पायलट के नेतृत्व में कांग्रेस ने उपचुनाव में भाजपा का सूपड़ा साफ कर दिया है। भाजपा की यह हार लोकसभा चुनाव से पहले पार्टी के लिए काफी नुकसानदायक मानी जा रही है। भाजपा ने 2014 के लोकसभा चुनावों में यहां की सभी 25 सीटें जीती थीं। लेकिन अलवर और अजमेर जैसी महत्वपूर्ण लोकसभा सीटे हारने के बाद पार्टी को बड़ा झटका लगा है! यहां अलवर लोकसभा सीट से कांग्रेस उम्‍मीदवार करण सिंह यादव ने भाजपा के जसवंत सिंह यादव को 1,56,319 वोट से हरा दिया जबकि अजमेर में भी कांग्रेस उम्‍मीदवार ने जीत हासिल की है। अजमेर सीट पर कांग्रेस के रघु शर्मा का मुकाबला भाजपा के राम स्वरूप लांबा से था। वहीं मांडलगढ़ विधानसभा सीट पर कांग्रेस उम्‍मीदवार ने भाजपा उम्‍मीदवार को ग्‍यारह हजार से ज्‍यादा मतों से हरा दिया। यहां कांग्रेस की ओर से सचिन पायलट ने धुआंधार प्रचार किया।